Document ID: 32006R0688

KOMMISSIONENS FORORDNING (EF) Nr. 688/2006
af 4. maj 2006
om ændring af bilag III og XI til Europa-Parlamentets og Rådets forordning (EF) nr. 999/2001 for så vidt angår overvågning af transmissible spongiforme encephalopatier og specificeret risikomateriale fra kvæg i Sverige
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (1), særlig artikel 23, stk. 1, og
ud fra følgende betragtninger:
(1)
Forordning (EF) nr. 999/2001 indeholder bestemmelser om overvågning af transmissible spongiforme encephalopatier (TSE) hos kvæg, får og geder.
(2)
I udtalelse af 6. juli 2000 konkluderede Europa-Kommissionens Videnskabelige Styringskomité, at forekomsten af bovin spongiform encephalopati (BSE) hos kvæg af national oprindelse i Sverige var usandsynlig, men ikke udelukket. På grundlag af udtalelsen blev det fastsat i forordning (EF) nr. 999/2001, at Sverige som en undtagelse kan beslutte kun at foretage stikprøveundersøgelse af sunde, slagtede kreaturer, der er født og opdrættet på landets område. I den ajourførte udtalelse fra juli 2004 om den geografiske BSE-risiko i Sverige tilsluttede Den Europæiske Fødevaresikkerhedsautoritet sig denne holdning og klassificerede Sverige i GBR-kategori II, dvs. at det er usandsynligt, men ikke udelukket, at kvæg af national oprindelse er inficeret med en BSE-agens. Sverige kunne endvidere få dispensation til at tillade anvendelse af rygsøjle og dorsalrodsganglier fra kreaturer på visse betingelser. Sverige har imidlertid aldrig anmodet om en sådan dispensation.
(3)
Den 3. marts 2006 bekræftede EF-referencelaboratoriet for TSE det første BSE-tilfælde i Sverige. Da forekomst af BSE hos kvæg af national oprindelse således ikke længere kan anses for usandsynlig, bør Sverige ikke længere være omfattet af undtagelsesbestemmelser med hensyn til overvågning af sundt slagtekvæg og aldersgrænsen for fjernelse af rygsøjlen fra kvæg.
(4)
Forordning (EF) nr. 999/2001 bør derfor ændres i overensstemmelse hermed.
(5)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
UDSTEDT FØLGENDE FORORDNING:
Artikel 1
I bilagene til forordning (EF) nr. 999/2001 foretages følgende ændringer:
a)
I bilag III, kapitel A, del I, udgår punkt 2.3.
b)
Bilag XI, del A, punkt 2, andet afsnit, affattes således:
»Medlemsstaterne kan søge om en sådan fravigelse ved at indsende afgørende beviser til Kommissionen for litra a) eller b), alt efter hvad der er relevant.«
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. maj 2006.

Labels: 0
18
6